El Circuit Barcelona contra les violències masclistes és una iniciativa impulsada pel Consorci Sanitari de Barcelona i l'Ajuntament de Barcelona amb la finalitat d'implementar estratègies de coordinació entre els diferents àmbits i professionals com a condició necessària per poder oferir una atenció de qualitat a les dones que estan vivint situacions de violència, i que també incorpora la dimensió preventiva.
El passat 25 de febrer al Saló de Cent de l'Ajuntament de Barcelona es va celebrar la 2a Taula Institucional del Circuit Barcelona contra la Violència Masclista on es presentà un nou conveni que amplia la coordinació entre les diverses institucions implicades en la lluita contra la violència masclista i inclou un nou protocol d'atenció psicosocial per millorar l'atenció a les dones i els menors que pateixen aquest tipus de violència.
La renovació i actualització del conveni incorpora per primera vegada el Consorci d'Educació de Barcelona, que s'afegeix a l'Ajuntament, l'Institut Català de les Dones, el Consorci Sanitari de Barcelona i els Mossos d'Esquadra.
Entre les mesures que recull destaca la que fixa la coordinació entre els diferents serveis per definir l' atenció psicosocial que han de rebre tant les dones com els fills i les filles que es troben en una situació de violència masclista.
A més, la incorporació del Consorci d'Educació introdueix un nou camp d'actuació, l' entorn escolar, que permetrà millorar l'atenció dels menors afectats i fer-ne el seguiment, a més d' acompanyar els companys i companyes i l'equip docent i oferir tallers de prevenció de la violència masclista.
En el marc del conveni, la Taula Institucional del Circuit Barcelona contra la Violència Masclista ha presentat un gabinet de crisi nou que es convocarà en casos d' intent de feminicidi o feminicidi consumat, que reunirà totes les institucions signants per avaluar la situació i coordinar les actuacions que se'n puguin derivar.
A la taula Institucional també és va fer balanç del Circuit durant l'any 2019, així com els nous eixos de treball i les novetats per el 2020.
La violència masclista i el consum de risc o perjudicial d'alcohol i altres drogues són dos greus problemes, però la situació s'agreuja quan esdevenen al mateix temps.
Des del Circuit Barcelona contra la violència masclista es va fer formació als diferents serveis que composen els circuits territorials que atenen a possibles víctimes i agressors, a més de detectar i abordar la violència masclista i explorar també si hi ha una possible relació amb el consum de substàncies.
Així es podran oferir a aquests casos respostes adients en consonància amb els tractaments i en coordinació amb els recursos especialitzats de la Xarxa d'Atenció a les Drogodependències (XAD).
Les formacions van tenir lloc els dies 17,24 i 31 de gener de 2019
L'any 2016, quinze anys després de la seva posada en marxa, es porta a terme una avaluació del Circuit que posa de manifest, entre altres qüestions, la necessitat de reforçar l'imprescindible suport institucional i de redefinir l'organigrama del Circuit per tal de fer-lo més funcional i útil.
La revisió dels diferents òrgans que constitueixen el CVM-BCN ha donat com a resultat l'edició d'aquest document en què es desenvolupa el nou model organitzatiu del Circuit.
Aquest document descriu la composició i les funcions de cadascun dels elements organitzatius del Circuit i la forma en què s'articulen, així com les funcions específiques de les persones membres.
Una estructura organitzativa clara i amb funcions ben definides fonamentals per poder garantir el funcionament eficaç del Circuit, facilitar el treball en xarxa dels serveis i, en definitiva, aconseguir l'impacte desitjat de les accions del Circuit en l'àmbit de la violència masclista.